
Η υπόθεση

Μια δισεκατομμυριούχος επιστρέφει στη χρεοκοπημένη πατρίδα της και είναι πρόθυμη να προσφέρει χρήματα υπό τον όρο να διαπραχτεί ένας φόνος.
Το 1955 όταν ο Ντίρενματ έγραφε το πιο γνωστό από τα έργα του, το περίφημο «Η επίσκεψη της γηραιάς κυρίας», οι συνθήκες που επικρατούσαν στην Ευρώπη δεν πρέπει να απείχαν πολύ από τις σημερινές. Πώς αλλιώς να ερμηνεύσει κανείς το πικρό χιούμορ του έργου που μοιραία φέρνει στο νου καταστάσεις τις οποίες ζούμε σήμερα;
Βαθιά επηρεασμένος από τις αρχαιοελληνικές τραγωδίες -και ειδικά από τη "Μήδεια"- ο Ντύρρενματ γράφει μια μαύρη κωμωδία με σκοπό να διασκεδάσει τον θεατή. Βάζει στο μικροσκόπιο την Ευρώπη και ασκεί αυστηρή κριτική στις κοινωνικοπολιτικές της αξίες. Στον ασταθή κόσμο του παρόντος, ο άνθρωπος παρουσιάζεται ικανός για την απόλυτη καταστροφή.
Η Κλαίρη Τσαχανασιάν είναι μια γηραιά δισεκατομμυριούχος που επιστρέφει μετά από χρόνια απουσίας στη γενέτειρά της. Μόνο που η πόλη πλέον ζει μια έντονη οικονομική παρακμή, η οποία έχει παρασύρει τους κατοίκους κάτω από τα όρια της φτώχιας. Όπως ήταν αναμενόμενο, η επιστροφή της γηραιάς συμπατριώτισσάς τους, εμπνέει ελπίδες στους κατοίκους, ελπίδες που ενισχύονται από τις διαβεβαιώσεις εκείνης ότι θα επενδύσει ένα δισεκατομμύριο για την οικονομική ανάκαμψη της περιοχής. Όμως σύντομα αποκαλύπτεται η παγίδα. 
Η Κλαίρη Τσαχανασιάν απαιτεί ως προϋπόθεση για τη γενναιοδωρία της τη δολοφονία του τέως εραστή της, ο οποίος, όταν ήταν νέα, την πρόδωσε και την εξανάγκασε να καταφύγει στην πορνεία. Μέχρι να ικανοποιηθεί το αίτημά της, η «γηραιά κυρία» επιτρέπει στους συμπατριώτες της να πάρουν γεύση της καλής ζωής επί πιστώσει. Κι όσο ο οικονομικός κλοιός σφίγγει γύρω από την πόλη, τόσο οι «αξίες» των κατοίκων τίθενται σε δοκιμασία
